Χαλκίδα, 31/07/2026

Αρ. πρωτ.: 117
ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ
ΚΑΤΑΓΓΕΛΙΑ
Πόσα ακόμη προειδοποιητικά σημάδια χρειάζονται; Θα πρέπει να θρηνήσουμε θύματα;

Το νοσοκομείο μας καταρρέει. Εμπορευματοποιείτε! Οι ανάγκες ασθενών και εργαζομένων αποτελούν κόστος!
Οι εργαζόμενοι εκπέμπουμε εδώ και χρόνια σήμα κινδύνου. Ένα νοσοκομείο που λειτουργεί με τεράστιες ελλείψεις προσωπικού, με έναν Οργανισμό που δεν ανταποκρίνεται στις πραγματικές ανάγκες και με αποφάσεις που λαμβάνονται πρόχειρα, χωρίς σχεδιασμό, χωρίς μελέτη και χωρίς να υπολογίζεται το κόστος στην ασφάλεια εργαζομένων και ασθενών.
Δεν μπορούμε να συνεχίσουμε με τη λογική του «πάμε και όπου βγει».
Ο Σύλλογος Εργαζομένων έχει καταγγείλει επανειλημμένα τη μονομερή επιλογή της Διοίκησης να προσθέτει 5ο κρεβάτι σε τετράκλινους θαλάμους, χωρίς να υπάρχουν οι απαραίτητες υποδομές και οι προϋποθέσεις ασφαλούς νοσηλείας.

Από το 2025 ξεκίνησε η τοποθέτηση πρόσθετων κλινών (ράντζων) στην Παθολογική Κλινική και σήμερα η πρακτική αυτή επεκτάθηκε και στη Χειρουργική και στη Μικτή Κλινική.
Συγκεκριμένα προστέθηκαν:
· Παθολογική: 9 επιπλέον κλίνες
· Χειρουργική: 7 επιπλέον κλίνες
· Μικτή: 6 επιπλέον κλίνες
Σαν να μην έφτανε αυτό, αποφασίστηκε να τοποθετηθούν μεγάλες φιάλες οξυγόνου δίπλα στα πρόσθετα κρεβάτια.Τοποθετήθηκαν συνολικά 20 μεγάλες, φορητές φιάλες Οξυγόνου, στα Νοσηλευτικά τμήματα.
Ρωτάμε ευθέως:
· Ποιος αποφάσισε αυτές τις παρεμβάσεις;

· Με ποια τεχνική μελέτη;

· Με ποια εκτίμηση επαγγελματικού κινδύνου;

· Με ποια ευθύνη;

· Πόσο ασφαλές είναι να τοποθετούνται μεγάλες φιάλες οξυγόνου μέσα σε θαλάμους νοσηλείας, δίπλα σε ασθενείς και εργαζόμενους, προκειμένου να εξυπηρετηθούν πρόχειρες λύσεις υπερπληρότητας;
Δυστυχώς, σήμερα συνέβη ένα πολύ σοβαρό περιστατικό. Σήμερα, δυστυχώς, οι φόβοι μας επιβεβαιώθηκαν.
Σε νοσηλευτικό θάλαμο όπου νοσηλεύονταν πέντε ασθενείς, δίπλα στο πρόσθετο κρεβάτι όπου είχε τοποθετηθεί μεγάλη φιάλη οξυγόνου, αστόχησε το ροόμετρο, με αποτέλεσμα να τραυματιστεί σοβαρά στο πρόσωπο συνάδελφος τεχνικός κατά την εκτέλεση της εργασίας του. 
Η έκβαση θα μπορούσε να είναι τραγική.

Θα μπορούσε να έχει τραυματιστεί ασθενής.

Θα μπορούσε να έχει χαθεί ανθρώπινη ζωή.
Η διερεύνηση θα δείξει αν πρόκειται για αστοχία υλικού ή αν συντρέχουν και άλλοι παράγοντες. Αυτό όμως δεν αναιρεί το βασικό ερώτημα:
Από την πρώτη στιγμή, ο Σύλλογος Εργαζομένων βρέθηκε δίπλα στον τραυματισμένο συνάδελφο, ο οποίος παραμένει προληπτικά στο νοσοκομείο. Παράλληλα, ενημερώθηκαν άμεσα η Αστυνομία και η Επιθεώρηση Εργασίας, ώστε να διερευνηθούν πλήρως οι συνθήκες του περιστατικού.
Για ακόμη μία φορά δηλώνουμε ότι δεν θα επιτρέψουμε να αντιμετωπίζεται η ασφάλεια εργαζομένων και ασθενών ως "παράπλευρη απώλεια" της υποστελέχωσης, της υποχρηματοδότησης και των πρόχειρων αποφάσεων.
Η συνεχής προσθήκη κρεβατιών δεν λύνει το πρόβλημα.

Το πραγματικό πρόβλημα είναι η τραγική έλλειψη προσωπικού, η απουσία σχεδιασμού που να υπηρετεί τις ανάγκες ασθενών και εργαζομένων και η μετατροπή των νοσηλευτικών τμημάτων σε χώρους που λειτουργούν στα όρια της ασφάλειας. Και όλα αυτά για να υπηρετείτε η πολιτική τους, πολιτική που περιορίζει το κόστος και τις δαπάνες για τις πραγματικές ανάγκες
Ρωτάμε ξεκάθαρα:
· Πόσα ακόμη περιστατικά χρειάζονται;

· Πόσες ακόμη προειδοποιήσεις;

· Θα πρέπει να θρηνήσουμε θύματα για να αναλάβει επιτέλους κάποιος τις ευθύνες του;
Ο Σύλλογος Εργαζομένων απαιτεί:
· Άμεση διερεύνηση του σημερινού περιστατικού από κάθε αρμόδια αρχή.
· Καταλογισμό ευθυνών όπου αυτές προκύψουν.

· Άμεση επανεξέταση της τοποθέτησης πρόσθετων κρεβατιών και μεγάλων φιαλών οξυγόνου μέσα στους νοσηλευτικούς θαλάμους.

· Ουσιαστικά μέτρα για την υγεία και ασφάλεια εργαζομένων και ασθενών.

· Άμεση τροποποίηση του Οργανισμού του Νοσοκομείου με αύξηση των οργανικών θέσεων και προσλήψεις μόνιμου προσωπικού.
Δεν θα σιωπήσουμε.

Δεν θα ανεχθούμε άλλη υποβάθμιση της δημόσιας υγείας.

Δεν θα περιμένουμε το επόμενο ατύχημα για να αποδειχθεί ότι είχαμε δίκιο. 
Η ασφάλεια εργαζομένων και ασθενών δεν είναι διαπραγματεύσιμη.
Είναι υποχρέωση της Πολιτείας και της Διοίκησης.
Για το ΔΣ:

